Hermann Burger
Store norske leksikon,Språk og litteratur,Litteratur i verden,Europa,Sveits’ litteratur,Sveits’ tyskspråklig litteratur,Sveits’ tyskspråklig litteratur på 1900-tallet
Hermann Burger, sveitsisk, tyskspråklig forfatter. Burgers verk er kjennetegnet gjennom språklig virtuositet og en tematisk fokusering på døden.
Hermann Burger studerte arkitektur, germanistikk og kunsthistorie. Han disputerte med en avhandling over Paul Celan, publiserte senere forskningsbidrag om nyere sveitsisk litteratur og var dosent i samtidslitteratur på ETH Zürich (Eidgenössiche Technische Hochschule Zürich). Han var også litteraturanmelder.Burger skrev romaner, fortellinger, dikt og essays. Ved sin selvvalgte død etterlot han seg et betydelig forfatterskap. Burger kretser i sin diktning om temaer som angst og død, lengsel etter varme og forløsning. Hans første betydelige roman Schilten (1976) er en lærers beretning om sin undervisning som har døden som hovedtema. Romanen Als Autor auf der Stör (1987) er en satirisk fremstilling av borgerskapets forhold til bøker. Mange av hans tekster reflekterer over det å ta sitt eget liv, blant annet Tractatus logico-suicidalis (1988). Videre nevnes fortellingene Diabelli (1979) og romanen Brenner (1989). I 1986 kom hans poetikkforelesninger, holdt ved Universitetet i Frankfurt: Die allmähliche Verfertigung der Idee beim Schreiben. Posthumt ble hans ufullendte roman Brunsleben (2 bind, 1989–1992) gitt ut; i 2014 kom hans samlede verker. Les mer i Store norske leksikon Sveits' tyskspråklige litteratur Eksterne lenker Hermann Burger i Deutsche Biographie Hermann Burger i Historisches Lexikon der Schweiz